Nagy Bálint német csapatával játszott a Tevel
Egykori futballistái, Nagy Bálint és Pál Zoltán német csapatával, a hazánkban edzőtáborozó, ASV Elisabethszell-vel játszott edzőmeccset az UNIQA megyei I. osztályú focibajnokságban szereplő Teveli Medosz.
A magyar megyei II. osztálynak megfelelő szinten játszó ellenfél nem tudott komoly ellenállást kifejteni, az előző bajnokságban ezüstérmes teveliekkel szemben. Kiss János csapata a félidőben már 3–0-ra vezetett, végül nyolcig jutott. A Medoszban szerephez jutott egy próbajátékos is, a legutóbb Simontornyán futballozó Szabó József remek játékkal és két góllal tette le névjegyét. „Furcsa érzés volt egykori csapattársaim ellen futballozni, ezen a pályán én még sosem voltam ellenfél” – mondta a lefújás után Nagy Bálint, aki két éve játszik az Elisabethszell együttesében. Tevel–ASV Elisabethszell (német) 8–1 (3–0). Tevel, V: Ferenc G. Tevel: Illés Zs. (Szőcs, Neubauer) – Nagyfalusi (Papp G.), Sas, Nagy Z., Kertész D. – Kertész G. (Fehér V.), Dézsi (Simon J.), Nagy P. (Fazekas M.), Simon T. – Szabó J., Illés Cs. (Jakab). Edző: Kiss János. A teveli gólokat Simon T. 3, Szabó J. 2, Kertész G., Illés Cs. és Fehér V. szerezte.